《题公安宰黄叔万鲁斋 其一》
宋代·曾丰

渊中见潜鱼，床下闻斗蚁。从知聪和明，反累目与耳。

孔门三千人，十资九其慧。竟失道之归，端为慧所使。

回以愚故专，首得一宗旨。其次参好修，与回亦无异。

受裁鲁有馀，学道心不贰。顿悟圣授机，万理付一唯。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。